| DE DIGNITATE HUIUS ECCLESIE | Alexander episcopus , seruus seruorum Dei , abbati monasterii Sancti Nichasii martyris , siue Beati Agricole , in Remensi suburbio siti , dilecto filio suisque successoribus in perpetuum . Pie postulatio uoluntatis effectu debet prosequenti compleri , quatinus et deuotionis sinceritas laudabiliter enitescat , et utilitas postulata uires indubitanter affirmat . Proinde iuxta petitionem confratis nostri Geruasii , uenerabilis Remensis archiepiscopi , monasterio Beati Nichasii martyris siue Sancti Agricole , quod olim a Iouino prefecto edificatum nunc autem a predicto Geruasio est archiepiscopo recuperatum cui sub regula Beati [ Benedicti ] F preesse dinosceris huiusmodi priuilegium presenti auctoritatis nostre decreto indulgemus , concedimus atque firmamus ; statuentes nullum regnum , nullum antistitum , nullum qualibet preditum dignitate , uel quemquam alium , de hisque eidem monasterio a prefato Geruasio archiepiscopo uel ab aliis fidelibus iam donata sunt , uel in futurum a quibuslibet aliis de proprio iure fuerint collata , sub cuiuslibet cause occasionis ue specie , minuere uel auferre , siue suis usibus applicare , uel aliis quasi piis causis pro sue auaricie excusatione concedere ; sed cuncta que ibi oblata sunt uel offerri contigerit , tam a te quam ab eis qui in tuo officio locoque successerint a presenti tempore illibata ac sine inquietudine aliqua possideri ; eorum tamen usibus pro quorum sustentatione gubernationeque concessa sunt modis omnibus pro futura . Idem constituimus ut obeunte te uel post te aliquo eiusdem monasterii abbate , non alius ibi quacumque obreptionis astutia ordinetur , nisiquem Remensis archiepiscopus cum communi consensu eiusdem cenobii monachorum secundum Dei timorem elegerit aut preuiderit ordinandum . Hoc quoque capitulo presenti subiungimus ut locum auaricie recludamus nullum de regibus , nullum de sacerdotibus , uel quemcumque alium per se suppositam ue personam de ordinatione eiusdem abbatis , uel quibuscumque causis ad ecclesiam ipsam pertinentibus aut de re in auro uel in alia qualibet commodi specie quicquam accipere , neque eundem abbatem ordinationis sue causa dare presumere ne [ in ] hac occasione eaque a fidelibus piis locis offeruntur aut iam oblata sunt consumantur et quum multe occasiones in deceptione religiosarum personarum a prauis hominibus exquiruntur , abbatem predicti monasterii nullo modo priuandum deponendumque esse censemus , nisi specialiter causa criminis exigente . Unde necesse est ut si qua contra eum huiusmodi querela surrexerit non solus archiepiscopus Remensis causam examinet , sed adibitis sibi aliis episcopis suis subtili hoc inuestigatione perquirat , quatinus cunctis concorditer iudicantibus canonice districtionis censura aut reum punire aut innocentem possit absoluere . Quotiens tamen prenominati monasterii abbas episcoporum preiudicio se grauari preuiderit apostolicam sedem libere appellet , uel cum pro huiusmodi preiudicio uel pro utilitate monasterii sui , ad romanum pontificem uenire uoluerit ei modis omnibus liceat . Hec igitur omniaque huius precepti decretique nostri pagina continet tam ibi quam cunctis qui in eo loco G in quo es ordine locoque successerint uel eis quorum interesse poterit in perpetuum seruandam decernimus . Si quis uero regum , sacerdotum , iudicum atque secularium personarum hanc constitutionis nostre paginam agnoscens contra eam uenire temptauerit , potestatis honorisque sui dignitate careat , reumque se diuino iudicio existere de perpetrata iniquitate cognoscat et nisi ea que ab illo sunt male ablata restituerit , uel digna penitentia illicite acta delleuerit a sacratissimo corpore et sanguine Dei Domini Redemptoris nostri Ihesu Christi alienus fiat atque in eterno examine districte ultioni subiaceat . Cunctis autem eidem loco iusta seruantibus sit pax Domini nostri Ihesu Christi quatinus hic fructum bone actionis recipiant et apud districtum iudicem premia eterne pacis inueniant . Scriptum per manum Octauiani scriniarii et notarii sacri palatii .